Document ID: 32006D0461

KOMISIJAS LĒMUMS
(2006. gada 26. jūnijs)
par papildu zvejas dienu piešķiršanu Apvienotajai Karalistei ICES VIIe rajonā
(izziņots ar dokumenta numuru K(2006) 2438)
(Autentisks ir tikai teksts angļu valodā)
(2006/461/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 22. decembra Regulu (EK) Nr. 51/2006, ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IIC pielikuma 9. punktu,
tā kā:
(1)
Regulas (EK) Nr. 51/2006 IIC pielikuma 7. punktā noteikts maksimālais dienu skaits (216), kad Kopienas kuģi, kuru kopējais garums ir vienāds vai pārsniedz 10 metrus, uz kuru klāja atrodas rāmju tralis ar acu lielumu vienādu vai lielāku par 80 mm vai stacionārie tīkli ar acu lielumu vienādu vai lielāku par 220 mm, var atrasties ICES VIIe rajonā no 2006. gada 1. februāra līdz 2007. gada 31. janvārim.
(2)
Saskaņā ar minētā pielikuma 9. punktu Komisija var iedalīt papildu zvejas dienas, kurās kuģis, uz kura klāja atrodas šādi rāmju traļi vai stacionārie tīkli, var atrasties attiecīgajā rajonā, ievērojot pastāvīgos zvejas ierobežojumus, kas ieviesti kopš 2004. gada 1. janvāra.
(3)
Apvienotā Karaliste ir iesniegusi datus, kas liecina par minētajā rajonā esošo zvejas flotes kuģu, uz kuru klāja atrodas rāmju traļi ar acu lielumu vienādu vai lielāku par 80 mm, jaudas samazinājumu par 5 % 2006. gadā.
(4)
Saskaņā ar iesniegtajiem datiem Apvienotajai Karalistei jāpiešķir 12 papildu dienas, kuru laikā tās kuģi, uz kuru klāja atrodas šādi rāmju traļi, var atrasties jūrā laikposmā no 2006. gada 1. februāra līdz 2007. gada 31. janvārim.
(5)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 51/2006 IIC pielikuma I tabulā noteiktais maksimālais dienu skaits, kad zvejas kuģis, kas peld ar Apvienotās Karalistes karogu un uz kura klāja atrodas rāmju traļi ar acu lielumu vienādu vai lielāku par 80 mm, var atrasties ICES VIIe rajonā, pēc grozījumu izdarīšanas ir 228 dienas gadā.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2006. gada 26. jūnijā

Labels: 11
8
18
6